ดัชนีเปิดบ่ายไหลรูด 48 จุด
เปิดตลาดหุ้นภาคบ่าย ดัชนีไหลรูดลงถึง 48 จุด เตือนนักลงทุนลดพอร์ต ลดความเสี่ยงจากการพักฐานแรง
23 พ.ค. 2556

เปิดตลาดหุ้นภาคบ่าย ดัชนีไหลรูดลงถึง 48 จุด เตือนนักลงทุนลดพอร์ต ลดความเสี่ยงจากการพักฐานแรง
การซื้อขายหลักทรัพย์เปิดตลาดช่วงบ่าย ( 23 พ.ค.) ไหลรูดต่อเนื่องจากช่วงเช้า ล่าสุดเวลา 14.34 จุด อยู่ที่ 1,582.96 จุด ลดลง 48.31 จุด มูลค่าซื้อขาย 41,981.92 จุด 
บริษัทหลักทรัพย์ ธนชาต ระบุว่า ตลาดอ่อนแอกว่าที่คาดการณ์ไว้ นักลงทุนควรลดพอร์ต จำกัดความเสี่ยง แม้จะมีมุมมองเป็นบวกในทางพื้นฐาน ด้วยเป้าหมายระยะสัปดาห์ที่ 1,665 จุด และปลายปีที่ 1,700 จุด 
การปรับตัวลงแรงของ SET หลุดแนวรับบริเวณ 1,624 จุด ทำให้มีความเสี่ยงจากการ “พักฐาน” แรงกว่าที่คาดการณ์ไว้ นอกจากนี้ยังมีปัจจัยกดดันจาก 1.ค่าเงินดอลลาร์ฯ แข็งค่าขึ้นต่อเนื่อง หลังจากธนาคารกลางสหรัฐ( Fed) มีแผนลดวงเงินซื้อพันธบัตร ซึ่งการแข็งค่าของค่าเงินดอลลาร์ฯ ถือว่าเป็นปัจจัยกดดันสินทรัพย์เสี่ยงระยะสั้นๆ
2. ค่าเงินบาทอ่อนค่าลง สูงกว่าระดับ 30 บาท/ดอลลาร์ฯ จะทำให้นักลงทุนต่างประเทศ “ล็อกกำไร” จากการลงทุนในประเทศเพิ่มขึ้น และ 3  ตลาดหุ้นหลักๆ ทั่วโลก เกิดสัญญาณ “ขาย” ทางเทคนิคระดับวัน (Daily Chart) พร้อมๆกัน จึงแนะนำ “ลดพอร์ต” เพื่อลดความเสี่ยงจากการพักฐานระยะสั้นไปก่อน โดยมีจังหวะ ซื้อหุ้นคืนที่บริเวณ 1,560-1,570 จุด หรือต่ำกว่า